Yayan Ruhian (weton 19 Oktober 1968) nyaéta saurang ahli seni béladiri Indonésia jeung béntang filem nu kawentar jadi pameran pangrojong dina filem-filem Gareth Evans, The Raid (2011) salaku Mad Dog, The Raid 2 (2014) salaku Prakoso, Star Wars: The Force Awakens (2015) salaku Tasu Leech, jeung Beyond Skyline (2017) salaku kapala pulisi.

Kahirupan jeung Karir 
Yayan lahir di Tasikmalaya, Jawa Kulon, dina tanggal 19 Oktober 1968, Umur 13 taun, miharep pikeun "nunjukkeun kalalakianna", manéhna mimiti diajar seni béladiri tradisional penca silat, bari bapana ngalatih karaté. Yayan guguru di nu éngkéna pijadieun Pencak Silat Tenaga Dasar, nu antukna mah jadi palatih jeung wasit – najan ka hareupna manéhna nyadar yén hal éta téh bakal ngabalukarkeun manéhna teu meunang ngiluan pasanggiri. Dina pertengahan 2000-an, Yayan geus ngajarkeun penca di nagara-nagara saperti Bélgia, Perancis jeung Walanda, jeung ogé diajar sababaraha téknik béladiri, saperti aikido.

Taun 2008, Yayan dipénta ku Gareth Evans pikeun ngabantuan dina koréografi filmna, Merantau. Manéhna gé diaudisi pikeun peran Eric, ka hareupna nyatakeun yén manéhna teu paduli rék kabawaan atawa heunteu, nu penting mah manéhna bisa digawé sahadé-hadéna. Manéhna hasil meunangkeun peran éta, tur Merantau dipedalkeun di taun 2009. Dina filem éta, karakterna téh mangrupa hiji tokoh antagonis lemét nu jago béladiri, nu mampu nguntupan musuh nu kaitung leuwih gedé. Sanggeusna, Yayan kadatangan sababaraha jalma nu hayang dialajar silat, najan loba nu nyarebutna Eric gé.

Yayan merankeun Mad Dog dina filem Evans taun 2011, The Raid, sarta nyepeng koréografina bareng jeung pamaén séjén, Iko Uwais. Evans ngagambarkeun karakterna téh minangka "hiji jalma psikopat nu geus moal cageur, tiis, tégaan, hingga mun nalika manéhna maéhan hiji jalma, manéhna hayang ngararasakeun", nu matak manéhna leuwih milih maké leungeun daripada némbak. Manohla Dargis ti The New York Times ngagambarkeun karakter éta téh minangka karakter nu nanjung dina filem, "hiji pidangan waruga nu mingpin".

Sanggeus pamidanganna, rupa Yayan jeung éksprési gereget (nu digunakeun ku karakterna) jadi makro gambar nu memetic dina intérnét. Dina hiji wawancara taun 2014, Yayan nyatakeun yén dirina teu kabeuratan ku lobana meme éta, lantaran, individu-individu nu ngirimna tangtuna moal bisa nyieun gambar-gambar éta mun heunteu lalajo filemna. Majalah Tempo ngawartakeun dina bulan Juni 2012 yén Yayan jeung Iko mariang ka Hollywood pikeun nyepeng koréografi hiji jieunan ulang filem éta di Amérika.

Pedaran Evans taun 2014, The Raid 2, mintonkeun Yayan minangka Prakoso, hiji juru paténi jeung jalma kapercayaan kingpin mafia Bangun (Tio Pakusadéwo). Nyadar yén Yayan geus dipikawanoh minangka Mad Dog, Evans nekenkeun Prakoso salaku hiji karakter anyar: hiji bapa jeung salaki nu gagal, umur 60, nu najan kitu tetep mangrupa pagawé nu satia. Sarua jeung filem saacanna, Yayan gawé babarengan jeung Iko Uwais dina koréografina. Charlotte O'Sullivan ti the London Evening Standard nyebutkeun peran Yayan jadi Prakoso minangka "pinunjul", nuliskeun yén "nalika awakna mimiti ngalayang ka luhur, anjeun ngarasa saolah-olah keur maca carita hirupna".

Dina patengahan 2014, dibéwarakeun yén Yayan bakal minton dina filem Takashi Miike, Yakuza Apocalypse: The Great War of the Underworld, maén bareng Hayato Ichihara. Dina filem ieu, nu ditulis ku Yoshitaka Yamaguchi, hiji anggota Yakuza kajiret dina intrik intérnasional sabada manéhna manggihan yén dununganna téh saurang vampir.

Dina Désémber 2014 diwartakeun Yayan bakal maén di sékuél éksyén Indonésia Comic 8: Casino Kings sarta bakal ngilu maén di filem éksyén horor Takashi Miike Yakuza Apocalypse: The Great War of the Underworld.

Yayan maén dina Star Wars: The Force Awakens (2015) salaku Tasu Leech, baréng jeung pamaén séjén ti The Raid jeung The Raid 2, Iko Uwais jeung Cecep Arif Rahman.

Dina taun 2019, Yayan maén dina John Wick: Chapter 3 - Parabellum minangka Shinobi #2, salah sahiji murid Zero, bareng jeung Cecep Arif Rahman minangka Shinobi #1.

Kahirupan pribadi 
Yayan lancar dina ngomong Sunda, sarta bisa sautak saeutik ngomong bahasa Inggris wangkongan. Nepi ka taun 2017 Yayan geus boga tilu anak nu caricing jeung pamajikanna di Tasikmalaya; ku alatan pagawéan, Yayan kudu cicing di Jakarta. Kajaba ti akting, Yayan ngajarkeun pencak silat.

Gaya 
Dina layar, Yayan remen merankeun peran-peran antagonis, ngagambarkeun karakter-karakter nu saeutik ngomong tapi boga katahanan, stamina jeung kamampuan gelut nu hadé.

Filmography

Filem

Gim Vidio

Panghargaan jeung nominasi

Réferénsi 

Inohong Sunda
Nu babar taun 1968